Komisjoni teatis

Rikkumismenetlustes komisjoni poolt Euroopa Liidu Kohtule esildatava põhisumma ja karistusmakse arvutamiseks kasutatavate andmete ajakohastamine

(2020/C 301/01)

I. Sissejuhatus

EÜ asutamislepingu (1) artikli 228 (nüüd ELi toimimise lepingu artikli 260 lõiked 1 ja 2) kohaldamist käsitleva komisjoni 2005. aasta teatisega kehtestati alus, millele tuginedes arvutab komisjon rahaliste karistuste summa (kas põhisumma või karistusmaksed), mida ta palub Euroopa Kohtul kohaldada, kui ta annab asja liikmesriigi vastu algatatud rikkumismenetlusega seoses ELi toimimise lepingu artikli 260 lõike 2 alusel kohtusse.

Selle arvutuse tegemiseks kasutatavate andmete ajakohastamist käsitleva 2010. aasta teatisega (2) nägi komisjon ette, et kõnealuseid makromajanduslikke andmeid tuleb igal aastal kohandada, et võtta arvesse muutusi inflatsioonis ja sisemajanduse koguproduktis (SKP).

Komisjoni 2011. aasta teatises Euroopa Liidu toimimise lepingu artikli 260 lõike 3 kohaldamise kohta (3) ja komisjoni 2017. aasta teatises „ELi õigus: parema kohaldamisega paremad tulemused“ (4) on rõhutatud, et komisjoni 2005. aasta teatisega ette nähtud meetodit kasutatakse ka nende rahaliste karistuste arvutamiseks, mida komisjon palub Euroopa Kohtul kohaldada ELi toimimise lepingu artikli 260 lõike 3 kohaselt.

Käesoleva teatisega (5) ettenähtud ajakohastamisel võetakse arvesse iga liikmesriigi ja Ühendkuningriigi (6) inflatsiooni ja SKP dünaamikat, mis väljendab nende maksevõimet. Asjakohase statistikana inflatsioonimäära ja SKP kohta tuleb kasutada neid andmeid, mis saadi kaks aastat enne ajakohastamise aastat („t – 2 reegel“), st 2018. aastal, kuna kaks aastat on minimaalne aeg, mis on vajalik suhteliselt stabiilsete makromajanduslike andmete kogumiseks. Lisaks on käesoleva aasta ajakohastamisel veel üheks teguriks 2019. aasta teisel poolaastal 17 liikmesriigi ja Ühendkuningriigi läbi viidud rahvamajanduse arvepidamise võrdlusaluse läbivaatamine, (7) et kaasata uued andmeallikad ja muudatused rahvusvahelises statistilises metoodikas.

ELi ja Ühendkuningriigi vahelise väljaastumislepingu (8) artiklite 127 ja 131 kohaselt säilitatakse üleminekuperioodil ELi õigusnormide kohaldamisel ja täitmise tagamisel Ühendkuningriigi suhtes varasem olukord. Komisjon võib Ühendkuningriigi vastu algatada uusi rikkumismenetlusi ja pooleli olevaid menetlusi jätkata. Seepärast sisaldavad käesolevas teatises esitatud ajakohastatud andmed Ühendkuningriigi ajakohastatud andmeid.

Nagu juba märgitud 2019. aasta veebruari teatises, arvutab komisjon näitajad ümber üleminekuperioodi lõpus.

II. Ajakohastamise komponendid

Muudetavate majanduslike kriteeriumide loetelu on järgmine:

— karistusmakse standardne kindla suurusega summa, (9) mis on praegu 3 116 eurot, tuleb viia kooskõlla inflatsiooniga;

— päevase summa arvutamise standardne kindla suurusega summa, mille alusel määratakse kindlaks põhisumma, (10) on praegu 1 039 eurot ning tuleb viia kooskõlla inflatsiooniga;

— eritegur „n“, mis vaadatakse läbi vastavalt asjaomase liikmesriigi SKP-le, võttes arvesse liikmesriigi kohtade arvu Euroopa Parlamendis; põhisumma ja päevaste karistusmaksete arvutamisel kasutatakse sama tegurit „n“;

— minimaalsed põhisumma maksed (11) tuleb viia kooskõlla inflatsiooniga.

III. Ajakohastamine

Kui komisjon esitab asja Euroopa Kohtule ELi toimimise lepingu artikli 260 lõigete 2 ja 3 alusel, kohaldab ta rahaliste karistuste summa (kas põhisumma või karistusmaksed) arvutamisel järgmisi ajakohastatud väärtusi:

1) karistusmakse arvutamise standardne kindla suurusega summa on 3 154 eurot;

2) päevase summa arvutamise standardne kindla suurusega summa, mille alusel määratakse kindlaks põhisumma, on 1 052 eurot;

3) 27 ELi liikmesriigi ja Ühendkuningriigi eritegur „n“ ja minimaalsed põhisummad on järgmised: Liikmesriik Eritegur „n“ Minimaalne põhisumma (tuhandetes eurodes) Belgia 0,80 2 088 Bulgaaria 0,25 653 Tšehhi 0,53 1 384 Taani 0,51 1 331 Saksamaa 4,59 11 982 Eesti 0,10 261 Iirimaa 0,48 1 253 Kreeka 0,50 1 305 Hispaania 2,06 5 377 Prantsusmaa 3,39 8 849 Horvaatia 0,19 496 Itaalia 2,91 7 596 Küpros 0,09 235 Läti 0,12 313 Leedu 0,18 470 Luksemburg 0,15 392 Ungari 0,43 1 122 Malta 0,07 183 Madalmaad 1,15 3 002 Austria 0,67 1 749 Poola 1,29 3 367 Portugal 0,53 1 384 Rumeenia 0,66 1 723 Sloveenia 0,15 392 Slovakkia 0,28 731 Soome 0,45 1 175 Rootsi 0,79 2 062 Ühendkuningriik 3,41 8 901

Komisjon kohaldab ajakohastatud väärtusi selliste otsuste suhtes pöörduda ELi toimimise lepingu artikli 260 alusel Euroopa Kohtusse, mille ta teeb alates käesoleva teatise vastuvõtmisest.

(1) SEK(2005) 1658 (ELT C 126, 7.6.2007, lk 15).

(2) SEK(2010) 923/3. Seda teatist on muudetud 2011. aastal (SEK(2011) 1024 (lõplik)), 2012. aastal (C(2012) 6106 (final)), 2013. aastal (C(2013) 8101 (final)), 2014. aastal (C(2014) 6767 (final)), 2015. aastal (C(2015) 5511 (final)), 2016. aastal (C(2016) 5091 (final)), 2017. aastal (C(2017) 8720 (final)) ja 2018. aastal (C(2018) 5851 (final)) majandusandmete iga-aastase ajakohastamise käigus.

(3) ELT C 12, 15.1.2011, lk 1.

(4) ELT C 18, 19.1.2017, lk 10.

(5) Käesoleva aasta ajakohastuse jaoks tehti SKP andmetest väljavõte 11. juunil 2020.

(6) Vastavalt 2005. ja 2010. aasta teatisega kehtestatud üldnormidele.

(7) https://ec.europa.eu/eurostat/documents/737960/9861115/Benchmark_revisions_2019.pdf

(8) Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT C 384I, 12.11.2019, lk 1).

(9) Päevase karistusmakse standardne või ühtne kindla suurusega summa määratakse kindlaks fikseeritud põhisummana, mille suhtes kohaldatakse teatavaid korrutustegureid. Korrutustegurid on kordajad, mis sõltuvad rikkumise raskusastmest ja kestusest, ning asjaomasele liikmesriigile vastav eritegur „n“.

(10) Kindla suurusega summat tuleb kohaldada põhisumma arvutamisel. ELi toimimise lepingu artikli 260 lõike 2 kohaldamisel saadakse põhisumma järgmiselt: päevane summa (mis saadakse, korrutades põhisumma makse standardse kindla suurusega summa raskusastme kordajaga ning seejärel saadud tulemuse eriteguriga „n“) korrutatakse rikkumise kestusega päevades alates esimese otsuse kuupäevast ja lõpetades rikkumise lõppemise päevaga või ELi toimimise lepingu artikli 260 lõike 2 kohase otsuse kuupäevaga. Vastavalt komisjoni teatise „Euroopa Liidu toimimise lepingu artikli 260 lõike 3 rakendamine“ (SEK (2010)1371 (lõplik)) (ELT C 12, 15.1.2011, lk 1) punktile 28 saadakse ELi toimimise lepingu artikli 260 lõike 3 kohaldamisel põhisumma järgmiselt: päevane summa (mis saadakse, korrutades põhisumma makse standardse kindla suurusega summa raskusastme kordajaga ning seejärel saadud tulemuse eriteguriga „n“) korrutatakse nende päevade arvuga, mis on möödunud alates direktiivis kehtestatud ülevõtmise tähtaja möödumisele järgnenud kuupäevast kuni rikkumise lõpetamise kuupäevani või ELi toimimise lepingu artikli 258 ja artikli 260 lõike 3 kohase otsuse tegemise kuupäevani. Kui eespool kirjeldatud arvutuskäigu tulemus ületab minimaalse põhisumma, tuleks kohaldada päevase summa alusel arvutatud põhisummat.

(11) Minimaalne kindlaksmääratud põhisumma makse määratakse kindlaks iga liikmesriigi ja Ühendkuningriigi kohta eriteguri „n“ alusel. Kui liidetud päevased põhisumma maksed ei ületa minimaalset kindlaksmääratud põhisummat, esitatakse kohtule ettepanek minimaalse kindlaksmääratud põhisumma kohta.